SK Úradný vestník Európskej únie L 41/1

DELEGOVANÉ NARIADENIE KOMISIE (EÚ) 2018/211

z 21. novembra 2017,

ktorým sa stanovuje plán pre odhadzovanie úlovkov lososa v Baltskom mori

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (1), a najmä na jeho článok 15 ods. 6,

keďže:

(1) Cieľom nariadenia (EÚ) č. 1380/2013 je postupne eliminovať odhadzovanie úlovkov vo všetkých druhoch rybolovu Únie zavedením povinnosti vylodiť úlovky druhov, na ktoré sa vzťahujú obmedzenia výlovu.

(2) Podľa článku 15 ods. 1 písm. a) nariadenia (EÚ) č. 1380/2013 sa povinnosť vylodiť úlovky uplatňuje na rybolov lososa atlantického od 1. januára 2015.

(3) Článkom 15 ods. 6 nariadenia (EÚ) č. 1380/2013 a ak neexistujú viacročné plány vypracované podľa článku 9 tohto nariadenia sa Komisia splnomocňuje prijať plán pre odhadzovanie úlovkov, ktorým sa špecifikujú podrobnosti vykonávania povinnosti vylodiť úlovky na počiatočné trojročné obdobie a ktorý možno predĺžiť o ďalšie trojročné obdobie. Tieto plány pre odhadzovanie úlovkov sa majú prijať na základe spoločných odporúčaní vypracovaných členskými štátmi v rámci konzultácií s relevantnými poradnými radami.

(4) Delegovaným nariadením Komisie (EÚ) č. 1396/2014 (2) sa stanovil plán pre odhadzovanie úlovkov pri rybolove lososa atlantického, sleďa atlantického, šproty severnej a tresky škvrnitej v Baltskom mori. Plán pre odhadzovanie úlovkov okrem iného obsahuje výnimku z povinnosti vylodiť úlovky v prípade tresky škvrnitej a lososa atlantického z dôvodu vysokej miery prežitia týchto druhov, ako je stanovené v článku 15 ods. 4 písm. b) nariadenia (EÚ) č. 1380/2013. Platnosť delegovaného nariadenia (EÚ) č. 1396/2014 uplynie 31. decembra 2017.

(5) Nariadením Európskeho parlamentu a Rady (EÚ) 2016/1139 (3) sa ustanovuje viacročný plán pre rybolov niektorých populácií tresky škvrnitej, sleďa atlantického a šproty severnej v Baltskom mori. Tento viacročný plán sa nevzťahuje na populácie lososa atlantického a rybolov danej populácie v Baltskom mori.

(6) Ak neexistuje viacročný plán pre populácie lososa v Baltskom mori a rybolov v týchto populáciách, podrobnosti vykonávania povinnosti vylodiť úlovky po uplynutí platnosti delegovaného nariadenia (EÚ) č. 1396/2014 sa majú prijať v rámci nového plánu pre odhadzovanie úlovkov na základe spoločných odporúčaní predložených členskými štátmi.

(7) Priamy hospodársky záujem na rybolove v Baltskom mori majú Dánsko, Nemecko, Estónsko, Lotyšsko, Litva, Poľsko, Fínsko a Švédsko. Dňa 31. mája 2017 tieto členské štáty po konzultácii s Poradnou radou pre Baltské more predložili Komisii spoločné odporúčanie (4). Na práci sa odborne podieľali aj relevantné vedecké subjekty.

(8) V spoločnom odporúčaní sa navrhuje, aby sa po 31. decembri 2017 naďalej uplatňovala výnimka z povinnosti vylodiť úlovky lososa atlantického loveného pascovými sieťami, košíkmi a košmi, sieťovými vršami a nastavovacími sieťami, ktorá je stanovená v delegovanom nariadení (EÚ) č. 1396/2014.

(9) Spoločné odporúčanie je založené na vedeckých dôkazoch o vysokej miere prežitia, ktoré predložilo fórum pre rybolov v Baltskom mori (BALTFISH) a preskúmal Vedecký, technický a hospodársky výbor pre rybolov (STECF). Výbor STECF dospel k záveru, že možno vychádzať z toho, že úmrtnosť rýb pri love takýmto výstrojom bude nižšia, keďže pri jeho použití (napríklad na rozdiel od zakliesňovacích sietí alebo háčikov) sa ryby chytajú do statickej sieťovej štruktúry.

(10) Opatrenia navrhované v spoločnom odporúčaní sú v súlade s článkom 15 ods. 6 nariadenia (EÚ) č. 1380/2013, a preto by sa mali v zmysle článku 18 ods. 3 nariadenia (EÚ) č. 1380/2013 zahrnúť do tohto nariadenia.

(11) Keďže 31. decembra 2017 uplynie platnosť delegovaného nariadenia (EÚ) č. 1396/2014, toto nariadenie by sa malo uplatňovať od 1. januára 2018,

PRIJALA TOTO NARIADENIE:

Článok 1

Predmet úpravy a rozsah pôsobnosti

V tomto nariadení sa špecifikujú podrobnosti vykonávania povinnosti vylodiť úlovky, pokiaľ ide o lososa atlantického uloveného pri rybolove lososa atlantického, sleďa atlantického, šproty severnej a tresky škvrnitej v Baltskom mori.

Článok 2

Vymedzenie pojmov

Na účely tohto nariadenia sa uplatňuje toto vymedzenie pojmov:

(1) „Baltské more“ sú divízie ICES IIIb, IIIc a IIId v zmysle prílohy III k nariadeniu Európskeho parlamentu a Rady (ES) č. 218/2009 (5).

Článok 3

Výnimka z dôvodu vysokej miery prežitia

1. Odchylne od článku 15 ods. 1 nariadenia (EÚ) č. 1380/2013 sa povinnosť vylodiť úlovky nevzťahuje na jedince lososa atlantického lovené pascovými sieťami, košíkmi a košmi, sieťovými vršami a nastavovacími sieťami.

2. V prípadoch uvedených v odseku 1 sa jedince lososa atlantického ulovené bez dostupnej kvóty alebo nedosahujúce minimálnu ochrannú referenčnú veľkosť musia vypustiť späť do mora.

Článok 4

Nadobudnutie účinnosti

Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.

Uplatňuje sa od 1. januára 2018 do 31. decembra 2020.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 21. novembra 2017 Za Komisiu predseda Jean-Claude JUNCKER

(1) Ú. v. EÚ L 354, 28.1.2013, s. 22.

(2) Delegované nariadenie Komisie (EÚ) č. 1396/2014 z 20. októbra 2014, ktorým sa stanovuje plán pre odhadzovanie úlovkov v Baltskom mori (Ú. v. EÚ L 370, 30.12.2014, s. 40).

(3) Nariadenie Európskeho parlamentu a Rady (EÚ) 2016/1139 zo 6. júla 2016, ktorým sa ustanovuje viacročný plán pre populácie tresky škvrnitej, sleďa atlantického a šproty severnej v Baltskom mori a pre rybolov využívajúci tieto populácie a ktorým sa mení nariadenie Rady (ES) č. 2187/2005 a zrušuje nariadenie Rady (ES) č. 1098/2007 (Ú. v. EÚ L 191, 15.7.2016, s. 1).

(4) Spoločné odporúčanie skupiny na vysokej úrovni BALTFISH k návrhu plánu pre odhadzovanie úlovkov v Baltskom mori (BALTFISH High Level Group Joint Recommendation on the Outline of a Discard Plan for the Baltic Sea) predložené 27. mája 2014 a 31. mája 2017.

(5) Nariadenie Európskeho parlamentu a Rady (ES) č. 218/2009 z 11. marca 2009 o predkladaní štatistík nominálneho úlovku členských štátov vykonávajúcich rybolov v severovýchodnom Atlantiku (Ú. v. EÚ L 87, 31.3.2009, s. 70).